CELEX: 32012D0722
Language: ro
Date: 2012-11-23 00:00:00
Title: Decizia de punere în aplicare a Comisiei din 23 noiembrie 2012 privind recunoașterea schemei Roundtable on Sustainable Palm Oil RED pentru demonstrarea conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului

24.11.2012   
            
            
               RO
            
            
               Jurnalul Oficial al Uniunii Europene
            
            
               L 326/53
            
         DECIZIA DE PUNERE ÎN APLICARE A COMISIEI
   din 23 noiembrie 2012
   privind recunoașterea schemei „Roundtable on Sustainable Palm Oil RED” pentru demonstrarea conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului
   (2012/722/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE (1), în special articolul 18 alineatul (6),
   având în vedere Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei (2), astfel cum a fost modificată prin Directiva 2009/30/CE (3), în special articolul 7c alineatul (6),
   după consultarea Comitetului consultativ instituit prin articolul 25 alineatul (2) din Directiva 2009/28/CE,
   întrucât:
   
               (1)
            
            
               Directivele 98/70/CE și 2009/28/CE stabilesc criterii de durabilitate pentru biocarburanți. Dispozițiile articolelor 7b și 7c din Directiva 98/70/CE și ale anexei IV la aceasta sunt similare cu dispozițiile articolelor 17 și 18 din Directiva 2009/28/CE și ale anexei V la aceasta.
            
         
               (2)
            
            
               În cazul în care biocarburanții și biolichidele se iau în considerare pentru scopurile menționate la articolul 17 alineatul (1) literele (a), (b) și (c) din Directiva 2009/28/CE, statele membre trebuie să solicite operatorilor economici să demonstreze că biocarburanții și biolichidele respectă criteriile de durabilitate stabilite la articolul 17 alineatele (2)-(5) din Directiva 2009/28/CE.
            
         
               (3)
            
            
               Considerentul 76 din Directiva 2009/28/CE prevede că impunerea unei sarcini nerezonabile asupra industriei trebuie evitată, iar schemele voluntare pot contribui la crearea de soluții eficiente pentru demonstrarea conformității cu aceste criterii de durabilitate.
            
         
               (4)
            
            
               Comisia poate hotărî că o schemă voluntară națională sau internațională demonstrează conformitatea loturilor de biocarburanți cu criteriile de durabilitate stabilite la articolul 17 alineatele (3)-(5) din Directiva 2009/28/CE sau că o schemă voluntară națională sau internațională de măsurare a reducerii emisiilor de gaze cu efect de seră conține date exacte pentru scopurile articolului 17 alineatul (2) din directiva respectivă.
            
         
               (5)
            
            
               Comisia poate recunoaște o astfel de schemă voluntară pentru o perioadă de 5 ani.
            
         
               (6)
            
            
               Atunci când un operator economic prezintă dovezi sau date obținute în conformitate cu o schemă voluntară care a fost recunoscută de Comisie, în măsura prevăzută de decizia de recunoaștere, statul membru nu trebuie să solicite furnizorului dovezi suplimentare ale conformității cu criteriile de durabilitate.
            
         
               (7)
            
            
               Schema „Roundtable on Sustainable Palm Oil RED” a fost prezentată Comisiei la 10 februarie 2012, împreună cu o cerere de recunoaștere. Schema vizează produse pe bază de ulei de palmier. Schema recunoscută trebuie pusă la dispoziție pe platforma de transparență înființată în temeiul Directivei 2009/28/CE. Comisia trebuie să țină cont de aspectele sensibile din punct de vedere comercial și poate decide să publice doar parțial schema respectivă.
            
         
               (8)
            
            
               În urma evaluării schemei „Roundtable on Sustainable Palm Oil RED” s-a constatat că aceasta respectă în mod adecvat criteriile de durabilitate prevăzute la articolul 7b alineatele (3), (4) și (5) din Directiva 98/70/CE și la articolul 17 alineatele (3), (4) și (5) din Directiva 2009/28/CE și că aplică o metodologie privind lanțul de custodie în conformitate cu dispozițiile articolului 7c alineatul (1) din Directiva 98/70/CE și ale articolului 18 alineatul (1) din Directiva 2009/28/CE.
            
         
               (9)
            
            
               În urma evaluării schemei „Roundtable on Sustainable Palm Oil RED” s-a constatat că aceasta îndeplinește standardele adecvate de fiabilitate, transparență și auditare independentă și că este conformă, de asemenea, cu cerințele metodologice prevăzute în anexa IV la Directiva 98/70/CE și în anexa V la Directiva 2009/28/CE.
            
         
               (10)
            
            
               Sfera prezentei decizii nu acoperă alte elemente suplimentare referitoare la durabilitate și vizate de schema „Roundtable on Sustainable Palm Oil RED”. Aceste elemente suplimentare referitoare la durabilitate nu sunt obligatorii pentru a demonstra conformitatea cu cerințele de durabilitate prevăzute de Directivele 98/70/CE și 2009/28/CE.
            
         
               (11)
            
            
               Schema „Roundtable on Sustainable Palm Oil RED” a fost evaluată în raport cu legislația în vigoare la momentul adoptării prezentei Decizii de punere în aplicare a Comisiei. În cazul unor modificări relevante ale temeiului juridic aplicabil, Comisia va evalua schema pentru a stabili dacă aceasta continuă să acopere în mod corespunzător criteriile de durabilitate pentru care a fost recunoscută.
            
         
               (12)
            
            
               Măsurile prevăzute de prezenta decizie sunt în conformitate cu avizul Comitetului privind durabilitatea biocarburanților și biolichidelor,
            
         ADOPTĂ PREZENTA DECIZIE:
   Articolul 1
   Schema voluntară „Roundtable on Sustainable Palm Oil RED”, pentru care cererea de recunoaștere a fost transmisă Comisiei la 10 februarie 2012, demonstrează că loturile de biocarburanți respectă criteriile de durabilitate prevăzute la articolul 17 alineatele (3), (4) și (5) din Directiva 2009/28/CE și la articolul 7b alineatele (3), (4) și (5) din Directiva 98/70/CE. Schema conține, de asemenea, date exacte pentru scopurile articolului 17 alineatul (2) din Directiva 2009/28/CE și articolului 7b alineatul (2) din Directiva 98/70/CE.
   Schema voluntară „Roundtable on Sustainable Palm Oil RED” poate fi utilizată pentru demonstrarea conformității cu articolul 7c alineatul (1) din Directiva 98/70/CE și cu articolul 18 alineatul (1) din Directiva 2009/28/CE.
   Articolul 2
   Prezenta decizie este valabilă timp de 5 ani de la data intrării în vigoare. Dacă, după adoptarea prezentei decizii, schema suferă modificări de conținut care ar putea afecta substanța prezentei decizii, aceste modificări trebuie notificate Comisiei fără întârziere. Comisia evaluează modificările notificate pentru a stabili dacă schema continuă să acopere în mod corespunzător criteriile de durabilitate pentru care a fost recunoscută.
   Dacă se demonstrează clar că schema nu a implementat elemente considerate a fi esențiale pentru prezenta decizie și dacă au loc încălcări structurale grave ale respectivelor elemente, Comisia poate abroga prezenta decizie.
   Articolul 3
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 23 noiembrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 140, 5.6.2009, p. 16.
   
      (2)  JO L 350, 28.12.1998, p. 58.
   
      (3)  JO L 140, 5.6.2009, p. 88.